የኢትዮጵያ ብሔራዊ ምርጫ ቦርድ የቀድሞ የኢትዮጵያ ሕዝቦች አብዮታዊ ዴሞክራሲያዊ ግንባር (ኢሕአዴግ) ንብረትን እንዲያጣሩ ሁለት ኦዲተሮችን ሾመ፡፡
የኢትዮጵያ ብሔራዊ ምርጫ ቦርድ በአዋጅ ቁጥር 1162/2011 መሠረት ጥር 20 ቀን 2012 ዓ.ም ኢሕአዴግ እንዲፈርስ እንዲሁም የቀድሞ ሦስቱ የግንባሩ አባላት ወራሽ የሆነው ብልጽግና ፓርቲ እና በሕዝባዊ ወያነ ሐርነት ትግራይ (ህወሐት) በስድስት ወር ውስጥ የንብረት ክፍፍል ተጠናቆ እንዲያቀርቡ መወሰኑ ይታወሳል። ክፍፍሉም የሦስት ፓርቲዎች ወራሽ የሆነው ብልፅግና የሃብቱን ሦስት አራተኛ (3/4)፣ በራሱ ህጋዊ እውቅና ያለው ህወሐት ደግሞ አንድ አራተኛ ( ¼) እንዲወስዱ ነበር የወሰነው፡፡ቦርዱ ፓርቲዎቹ የጋራ ንብረት አጣሪ ሾመው የባለመብቶች (creditors) መብት እንዲጠበቅ እንዲሁም በተገለጸው ቀበሌላ በኩል የብልጽግና ፓርቲ የንብረት ክፍፍሉ እያንዳንዱ ፓርቲ በተናጠል በነበረው የአባላት ብዛት ላይ የተመሰረተ እንጂ በእኩልነት ሊሆን አይገባም የሚል አቤቱታ ያቀረበ በመሆኑ ቦርዱ የሃብት ክፍፍሉን የወሰነው የፓርቲው ህገ ደንብ “ሁሉም ፓርቲዎች በግንባሩ የጋራ ንብረት እኩል የመጠቀም መብት አላቸው” ሲል ያስቀመጠውን መሰረት በማድረግ መሆኑን ገልጾ ሆኖም ግን ብልጽግና ከዚህ የተለየ ውጤት ሊያስከትል የሚችል ማስረጃ ወይም ሰነድ ካለው ለአጣሪው ማቅረብ እንደሚችል ተገልጾለታል፡፡የመፍረስ ውሳኔው ከተሰጠበት ጊዜ ጀምሮ ሁለቱም ወገኖች የሚስማሙበት አንድ የጋራ አጣሪ እንዲመርጡ ለማስቻል የተደረገው ጥረት አልተሳካም፡፡ ስለሆነም ቦርዱ ብልጽግና ፓርቲ እና ህወሐት በየበኩላቸው የመረጧቸው አንድ አንድ የሂሳብ አጣሪዎች በጋራ በመሆን የንብረት ማጣራት ስራውን እንዲያከናውኑ ውሳኔ አሳልፏል፡፡በዚህ ውሳኔ መሰረት የንብረት ማጣራቱን እንዲያደርጉ የተመረጡት ድርጅቶች የጋራ የስራ እቅድ፣ የጊዜ ሰሌዳ፣ ስራውን የሚያከናውኑበት ቦታ፣ ሁኔታ እና የስራ ህግጋት ለቦርዱ እንዲያቀርቡም በደብዳቤ ተገልጾላቸዋል፡፡ የንብረት ማጣራቱ ሂደት ሙሉ ወጪ በፓርቲዎቹ የሚሸፈን እንደሆነ እና ቦርዱ ሂደቱ የሚደርስበትን ደረጃ በየጊዜው ለሕዝብ እንደሚያሳውቅ ገልጿል።